**Donbassin parlamenttivaalit 2014** olivat 2. marraskuuta 2014 järjestettyjä näennäisvaaleja venäjämielisten, Ukrainan laillista valtaa vastaan taistelevien sotajoukkojen eli separatistien hallitsemilla alueilla "Donetskin kansantasavallassa" ja "Luhanskin kansantasavallassa". Samassa yhteydessä äänestettiin "kansantasavaltojen" presidenteistä. "Kansantasavaltojen" nimitykset ovat separatistiryhmien itsensä käyttöönottamia termejä hallinnassaan oleville maa-alueille Itä-Ukrainan Donetsin laakion keskivaiheilla. 

Itse Ukrainassa järjestettiin parlamenttivaalit jo 26. lokakuuta, mutta separatistien hallitsemissa osissa Donetskin ja Luhanskin alueita ei tuolloin separatistitoiminnan takia voitu äänestää. Ukrainan presidentti luonnehti Donetskin ja Luhanskin omia vaaleja vaalifarssiksi. Näennäisvaaleja kontrolloineet separatistiset joukot ja heidän ohjauksessaan olleet vaaliviranomaiset eivät hyväksyneet eri mieltä olleita tai kilpailevien kapinallisryhmien ehdokkaita "parlamenttivaaleihinsa". Muutkin kuin alueen ukrainalaiset, eli esimerkiksi Venäjältä tai muualta tulleet separatistitaistelijat saivat äänestää. Myöskään kommunistipuoluetta ei päästetty asettamaan ehdokkaitaan "teknisistä syistä". Uutislähteen mukaan Moskovan osin rahoittamia separatisteja ohjeistettiin tähän menettelyyn. Itä-Ukrainan separatistihallintoja lähde piti Kremlin manipuloimina nukkehallintoina.

Listavaaleina toteutetuissa "parlamenttivaaleissa" oli moninkertaisesti vähemmän nimettyjä ehdokkaita kuin parlamenttipaikkoja oli täytettävänä. Äänestäjille ei kerrottu ja oli epäselvää, kenellä "parlamentit" täytettäisiin ja miten päätösvaltaa niissä käytettäisiin.*selvennä*

Ukrainalaismedian mukaan "vaaleihin" houkuteltiin väkeä laajamittaisesti ruokalahjoituksia ja elintarvikkeiden alennuskuponkeja vastaan, ja kuukausia elintarvikepulasta kärsineet eläkeläiset tulivat tästä syystä suurin joukoin äänestyspaikoille. Vaalitapahtumaa valvoivat konetuliasein varustautuneet separatistit. Äänestyskertojen määrää ei valvottu ja myös internetin kautta saattoi äänestää. Ruoka-apua jaettiin ainoastaan niille 18 vuotta täyttäneille, jotka äänestivät. Alueellinen humanitarisen avun järjestö Postupin mukaan äänestysaktiivisuus oli seurausta vaalipäivänä jaettujen niin kutsuttujen "sosiaaliapulipukkeiden" jakamisesta. Uutistoimisto UNIANin mukaan Luhanskin alueella joitain äänestäjiä myös pakotettiin osallistumaan äänestykseen.

Kansainvälinen yhteisö piti vaaleja laittomina, mutta Venäjä ilmoitti "kunnioittavansa" vaalitulosta. Yhdysvaltain mielestä Venäjä rikkoi Minskin tulitaukosopimusta antaessaan tukensa vaaleille.

Vaalien jälkeen Venäjän ulkoministeriö luonnehti, että "*vaalit Donetskin ja Luhanskin alueilla järjestettiin yleinen järjestys säilyttäen ja äänestysaktiivisuus oli korkea.*" "Donetskin kansantasavallan presidentinvaalin" voittajaksi julistettiin separatistikomentaja Aleksandr Zahartšenko, joka sai väitteiden mukaan yli 80 prosenttia annetuista äänistä. "Luhanskin kansantasavallan" "presidentiksi" valittiin puolestaan majuri Igor Plotninski.

Lähteet
-------

1. 1 2 3  Dr. Vitalii Usenko: Ukrainian TSN TV reporter managed to "vote" at gunpoint in pseudo elections in Donbas  3.11.2014. euromaidanpress.com. Viitattu 4.11.2014. (englanniksi)
2. 1 2  Yhden miehen vaalikilpa  30.10.2014. hs.fi.  Arkistoitu 4.11.2014. Viitattu 4.11.2014.
3. ↑  Porošenko vieraili vaalipäivänä Itä-Ukrainan kriisialueella hs.fi.  Arkistoitu 29.10.2014. Viitattu 1.11.2014.
4. ↑  Ukraine needs to change strategy in east after rebel vote - Poroshenko  3.11.2014. Reuters, reuters.com.  Arkistoitu 4.11.2014. Viitattu 4.11.2014. (englanniksi)
5. ↑  Thomas Grove & Gabriela Baczynsk: East Ukraine separatists hold vote to gain legitimacy, promise normalcy  30.10.2014. Reuters, reuters.com.  Arkistoitu 3.1.2015. Viitattu 4.11.2014. (englanniksi)
6. ↑  Aleh Luhn: Is Eastern Ukraine Becoming a People’s Republic or Puppet State?  7.11.2014. thenation.com. Viitattu 26.11.2014. (englanniksi)
7. ↑  Militants claim 62% voter turnout in Luhansk poll  3.11.2014. uutistoimisto UNIAN, unian.info. Viitattu 4.11.2014. (englanniksi)
8. ↑  YK, USA ja EU tuomitsevat Itä-Ukrainan separatistialueiden vaalit Yle. Viitattu 1.11.2014.
9. ↑  Despite signing Minsk accord, Moscow recognizes ‘elections’ in Donbas  3.11.2014. uutistoimisto UNIAN, unian.info. Viitattu 4.11.2014. (englanniksi)
10. ↑  Ylen toimittaja Itä-Ukrainan vaaleista: Ukrainan johto aika voimaton *yle.fi*. Viitattu 4.11.2014.

Aiheesta muualla
----------------

* Han vann valet i Donetsk (ruotsiksi) (svt.se)